
Ministru kabineta sēdes protokollēmums

Informatīvais ziņojums "“Par pastāvīgās infrastruktūras uz valsts ārējās sauszemes robežas izbūves progresu, izbūves turpināšanu un šim mērķim nepieciešamo finansējumu”"

· 1. Pieņemt zināšanai iesniegto informatīvo ziņojumu.
· 2. Atļaut valsts akciju sabiedrībai “Valsts nekustamie īpašumi” uzņemties finansiālās saistības:
· 2.1. patruļtakas izbūvei Daugavas posmā 16,7 km garumā (3. kārtas 2.posms) uz valsts ārējās sauszemes robežas gar Latvijas Republikas un Baltkrievijas Republikas valsts robežu par kopējo summu 5 839 190,11 euro (ar PVN), tai skaitā būvniecības ieceres dokumentācijas izstrādi (283 503,00 euro), būvdarbu veikšanu (5 515 757,11 euro) un autoruzraudzību (39 930,00 euro);
· 2.2. valsts ārējās sauszemes robežas infrastruktūras izbūves gar Latvijas Republikas un Baltkrievijas Republikas valsts robežu (2.kārta) tempu kāpināšanai par kopējo summu 3 098 295,45 euro (ar PVN).
·  
· 3. Lai nodrošinātu informatīvajā ziņojumā ietverto izmaksu segšanu, kas saistītas ar valsts ārējās sauszemes robežas gar Latvijas Republikas un Baltkrievijas Republikas robežu infrastruktūras izbūvi un saistītajiem pakalpojumiem (3. kārtas 2.posms), kā arī valsts ārējās sauszemes robežas infrastruktūras izbūves tempa kāpināšanu (2.kārta):
· 3.1. saskaņā ar likuma “Par valsts budžetu 2023.gadam un budžeta ietvaru 2023., 2024. un 2025.gadam” 66.pantu atbalstīt Iekšlietu ministrijas priekšlikumu par apropriācijas pārdali no budžeta resora “74. Gadskārtējā valsts budžeta izpildes procesā pārdalāmais finansējums” programmas 18.00.00 “Finansējums valsts drošības stiprināšanas pasākumiem” ar valsts drošību  saistītā prioritārā pasākuma “Valsts robežas joslas infrastruktūras izveide” uz Iekšlietu ministrijas budžeta apakšprogrammu 40.02.00 “Nekustamais īpašums un centralizētais iepirkums” 2023. gadam  3 085 798  euro apmērā;
· 3.2. atbalstīt Iekšlietu ministrijas priekšlikumu samazināt budžeta resora “74. Gadskārtējā valsts budžeta izpildes procesā pārdalāmais finansējums” programmā 18.00.00 “Finansējums valsts drošības stiprināšanas pasākumiem” 2024. gadam plānoto finansējumu par 6 036 846 euro un 2025. gadam plānoto finansējumu par 510 873  euro  un palielināt finansējumu Iekšlietu ministrijas budžeta apakšprogrammā 40.02.00 “Nekustamais īpašums un centralizētais iepirkums” 2024. gadam par 6 036 846 euro un 2025. gadam par 510 873  euro;  
· 3.3. likumprojekta “Par valsts budžetu 2024. gadam un budžeta ietvaru 2024., 2025. un 2026.gadam” sagatavošanas procesā palielināt finansējumu Iekšlietu ministrijas budžeta apakšprogrammā 40.02.00 “Nekustamais īpašums un centralizētais iepirkums” 2026. gadam par 114 787 euro.
· 4. Iekšlietu ministrijai normatīvajos aktos noteiktajā kārtībā sagatavot un iesniegt izskatīšanai Ministru kabinetā rīkojuma projektu atbilstoši šā protokollēmuma 3.1.apakšpunktā noteiktajam.
· 5. Iekšlietu ministrijai likumprojekta “Par valsts budžetu 2024. gadam un budžeta ietvaru 2024., 2025. un 2026. gadam” sagatavošanas procesā iesniegt Finanšu ministrijā priekšlikumu atbilstoši šā protokollēmuma 3.2 un 3.3 apakšpunktā noteiktajam.
· 6. Ņemot vērā pieaugušos ģeopolitiskus riskus, tajā skaitā nelegālo migrantu skaita pieaugumu, žoga izbūvi uz valsts ārējās sauszemes robežas gar Latvijas Republikas un Baltkrievijas Republikas robežu būvdarbu 1. kārtā, kā arī būvdarbu 2.kārtās darbu daļās (izņemot posmus 11., 12., 13., 14. un 15. darba daļās gar publiskajām upēm ~29,77 km garumā) pabeigt līdz 2023. gada 31. decembrim. Rast risinājumus, lai nodrošinātu iespējami ātru žoga izbūvi arī 2.kārtās 11., 12., 13., 14. un 15. darba daļās gar publiskajām upēm, nodrošinot žoga izbūvi šajās daļās un 2. kārtā kopumā ne vēlāk kā 2024. gada 31. jūlijā.
· 7. Valsts akciju sabiedrībai “Valsts nekustamie īpašumi” nodrošināt pārraudzību par žoga izbūves 2.kārtās 11., 12., 13., 14. un 15. darba daļās gar publiskajām upēm nodrošināšanai nepieciešamo risinājumu iespējami ātru izstrādi un iesniegšanu izvērtēšanai un saskaņošanai Nodrošinājuma valsts aģentūrai, taču ne vēlāk par 2023. gada 15. septembri, lai nodrošinātu atsavināšanas un atmežošanas pasākumu neatliekamu uzsākšanu šajos robežas posmos.
· 8. Valsts akciju sabiedrībai “Valsts nekustamie īpašumi” sadarbībā ar būvdarbu veicēju attiecīgajās darbu daļās vienoties par risinājumiem, lai nodrošinātu šā protokollēmuma 7. punktā noteikto, nekavējoties informējot par tiem Ārējās robežas infrastruktūras izbūves uzraudzības komiteju (Komiteja).
· 9. Ekonomikas ministrijai nodrošināt, lai būvdarbu veicējs SIA “Citrus Solutions” (turpmāk – būvdarbu veicējs) būvdarbu procesā (piemēram, kā apakšuzņēmējus) iesaista arī vietējos komersantus izbūves tempa kāpināšanai.
· 10. Pieņemt zināšanai valsts akciju sabiedrības “Valsts nekustamie īpašumi” sniegto informāciju par pārrunu turpināšanu ar Latgales pašvaldību vadītājiem, lai iesniegtu būvdarbu veicējam sarakstus ar konkrētiem vietējiem komersantiem, kurus potenciāli varētu iesaistīt būvdarbu procesā, koordinējot un pārraugot būvniecības procesa gaitu.
· 11. Pieņemt zināšanai valsts akciju sabiedrības “Valsts nekustamie īpašumi”  sniegto informāciju par uzraudzības nodrošināšanu būvdarbu veicēja norēķiniem ar apakšuzņēmējiem par kvalitatīvi veiktiem darbiem. Ja konstatēti nepamatoti kavējumi, valsts akciju sabiedrībai “Valsts nekustamie īpašumi” atbilstoši tā noslēgtajiem būvdarbu līgumiem ar būvdarbu veicēju veikt samaksu pa tiešo apakšuzņēmējiem. Ja būvdarbu veicējs nepilda ģenerāluzņēmēja pienākumus un nenodrošina šajā protokollēmumā doto uzdevumu izpildi, sabiedrībai nekavējoties informēt par to ekonomikas, iekšlietu un finanšu ministrus.
· 12. Lai kāpinātu tehnoloģiskās infrastruktūras izbūves tempu uz valsts ārējās sauszemes robežas:
· 12.1. pieņemt zināšanai, ka tehnoloģiskās infrastruktūras izbūve ir uzskatāma par valsts robežas infrastruktūras izveides valsts drošības stiprināšanas pasākumu atbilstoši likuma “Par valsts budžetu 2023.gadam un budžeta ietvaru 2023., 2024. un 2025.gadam” 5. panta 3.daļai;
· 12.2. Valsts akciju sabiedrībai “Latvijas Valsts radio un televīzijas centrs” nekavējoties uzsākt tehnoloģiskās infrastruktūras izbūvei nepieciešamos iepirkumus tās iespējami ātrai izbūvei tajos valsts ārējās sauszemes robežas posmos uz Latvijas Republikas un Baltkrievijas Republikas robežas, kā arī Latvijas Republikas un Krievijas Federācijas robežas, kuros tās ierīkošanai uz šā informatīvā ziņojuma sagatavošanas brīdi nav rasts finansējums, par minēto iepirkumu īstenošanas gaitu un prognozētajiem infrastruktūras izbūves laika grafikiem informējot Komiteju, vienlaikus nodrošinot iepirkuma līgumu slēgšanu tikai pēc attiecīgajam mērķim nepieciešamā finansējuma piešķiršanas;
· 12.3. ja finansējums tehnoloģiskās infrastruktūras izbūves turpināšanai pilnā nepieciešamajā apmērā netiks piešķirts no Eiropas Savienības politiku instrumentu un pārējās ārvalstu finanšu palīdzības finansējuma, Iekšlietu ministrijai sadarbībā ar iesaistītajām institūcijām sagatavot un iesniegt izskatīšanai Ministru kabineta sēdē lēmumu projektus, paredzot attiecīgo izdevumu segšanu no valsts budžeta līdzekļiem.
·  

